Γκούντσελιν του Μάισεν

Ο Γκούντσελιν του Κούκενμπουργκ, γερμ.: Gunzelin von Kuckenburg, Markgraf von Meißen (π.965 - μετά το 1017) από τον Οίκο των Εκεχαρντιδών ήταν μάργραβος του Μάισεν από το 1002 έως το 1009.

Ήταν ο δεύτερος γιος του Γκούντερ μαργράβου του Μέρσεμπουργκ ( – 982), επομένως ο νεότερος αδελφός του Έκαρντ Α΄ μαργράβου του Μάισεν, και πιθανώς ετεροθαλής αδελφός (ή γαμπρός) του Πολωνού πρίγκιπα Μπολέσλαφ Α΄ του Γενναίου δούκα της Πολωνίας. Ο Γκούντσελιν κρατούσε προσωπικές ιδιοκτησίες (allods) γύρω από το κάστρο Kούκενμπουργκ (στο σημερινό Όμπχαουζεν) κοντά στο Κέρφουρτ.

Μετά το τέλος τού πατέρα του στη μάχη του Στύλου το 982, ο μεγαλύτερος αδελφός του έλαβε το μαργραβάτο του Μάισεν από τον βασιλιά Όθωνα Γ΄ της Γερμανίας. Το 1002, μετά την αποτυχημένη απόπειρα του Έκαρντ Α΄ στις εκλογές βασιλιά για τον θρόνο της Γερμανίας και την επακόλουθη δολοφονία του, ο Μπολέσλαφ Α΄ κατέλαβε το Μάισεν, αλλά ο νέος βασιλιάς Ερρίκος Β΄ της Γερμανίας τον ανάγκασε να το εγκαταλείψει, και να αποδεχτεί τη μαρκιωνία της Λουσατίας με τις γειτονικές γαίες των Μιλτσενών. Έτσι, η Λουσατία αποσπάστηκε από το Μάισεν, η οποία παραχωρήθηκε στον Γκούντσελιν κατόπιν αιτήματος του Μπολέσλαφ Α΄. 

Το φθινόπωρο του 1004 ο Γκούντσελιν συμμετείχε στην επιτυχημένη πολιορκία του Μπάουτσεν (Μπουντούσιν) από τον Ερρίκο Β΄, η οποία είχε καταληφθεί από τους Πολωνούς το 1002. Αναφέρεται από τον Επίσκοπο Τήτμαρ επίσκοπο του Μέρσεμπουργκ ότι το κάστρο θα είχε ισοπεδωθεί, αν δεν είχε επιμείνει ο Γκούντσελιν να επιτραπεί στους Πολωνούς να φύγουν ελεύθερα και το κάστρο να διατηρηθεί. Οι υποχωρούντες Πολωνοί, ωστόσο, κατέστρεψαν τμήματα της μαρκιωνίας του. Ο Γκούντσελιν έκτοτε διέμενε στο Μπουντούσιν.

Ο Γκούντσελιν είχε διαμάχη με τους ανιψιούς του, Χέρμαν Α΄ και Έκαρντ Β΄, σε έναν από τους πιο άσχημους εμφύλιους πολέμους της Γερμανίας του 11ου αι. Η διαμάχη αφορούσε «την προσβολή και την ταπείνωση που συνεπάγεται η κατάληψη και καταστροφή μίας οχυρωμένης κατοικίας».  Αφορούσε επίσης τον ισχυρισμό ότι ο Γκούντσελιν είχε πωλήσει αιχμαλωτισμένους Βένδους στους Εβραίους, ως σκλάβους. Το δουλεμπόριο Σλάβων ήταν ένα μεγάλο ζήτημα στη βορειοανατολική Γερμανία εκείνη την εποχή. Μερικές φορές ακόμη και οι συμπατριώτες τους Γερμανοί γίνονταν σκλάβοι. Οι περισσότεροι σκλάβοι ήταν προϊόν αιχμαλωσίας σε πόλεμο. Η Εκκλησία, ωστόσο, αντιτάχθηκε σε μεγάλο βαθμό στο δουλεμπόριο: ο Τήτμαρ κατήγγειλε την «βάρβαρη» πρακτική που είχαν επιδείξει οι Σάξονες, δηλαδή τον χωρισμό οικογενειών με σκοπό την πώλησή τους.

μικρογραφία|Ο Γκούντσελιν διδάσκει στους φρουρούς του σκάκι, σε χαρτονόμισμα (notgeld) του 1921.

Ο Γκούντσελιν και ο Μπολέσλαφ Α΄ διατήρησαν φιλικές σχέσεις μέχρι το 1009, όταν ο πρώτος εκθρονίστηκε από τον βασιλιά Ερρίκο Β΄ λόγω υποψίας για συμμαχία με τον Μπολέσλαφ Α΄ εναντίον του.  Ο μέργραβος είχε ταξιδέψει στο Μέρσεμπουργκ για μία βασιλική Συνέλευση (Fürstentag), όπου στις 5 Ιουνίου συνελήφθη και παραδόθηκε στην ασφάλεια του Άρνουλφ επισκόπου του Χάλμπερσταντ. Ο τίτλος του μάργραβιου απονεμήθηκε στον ανιψιό του Χέρμαν, ενώ ο ίδιος ο Γκούντσελιν φυλακίστηκε για οκτώ χρόνια στο αγροτικό χωριό Στρέμπεκ κοντά στο αβαείο Ντρούμπεκ στο Σαξονικό Χάρτσγκαου.  Σύμφωνα με τον θρύλο, ο Γκούντσελιν πέρασε τη φυλάκισή του παίζοντας σκάκι και διδάσκοντάς το στους φρουρούς του. Άλλες πηγές αναφέρουν το Μπάμπεργκ ως τόπο κράτησής του. Απελευθερώθηκε το 1017, αλλά απεβίωσε λίγο αργότερα.

 Πηγές 
 Ρόιτερ, Τίμοθι . Η Γερμανία στις αρχές του Μεσαίωνα 800 – 1056 . Νέα Υόρκη: Longman, 1991.
 Thompson, James Westfall (1928). Feudal Germany, Volume II. New York: Frederick Ungar Publishing.
 «Γκουντζελίν». Allgemeine Deutsche Biographie, από την Historischen Kommission of the Bayrischen Akademie der Wissenschaften, Band 10, Seite 181. (ανακτήθηκε στις 5 Ιουνίου 2007, 20:49 UTC)

 Παραπομπές 

Κατηγορία:Οίκος των Εκεχαρντιδών